# Ripulin hoito-ohje syöpälääkehoitoa saavalle

Sinulle on aloitettu syöpälääkehoito, joka voi haittavaikutuksena aiheuttaa ripulia. Ripulissa uloste on löysää tai vetistä ja ulostustarve lisääntyy. Myös vatsan tiheä kouristelu luokitellaan ripuliksi.

Jos saat syövän immunologista lääkehoitoa, älä hoida ripulia omatoimisesti vaan ota yhteys   
syöpätautien poliklinikkaan.

Jos ulostuskertojen määrä lisääntyy yli neljään kertaan vuorokaudessa tai jos sinulle ilmaantuu öistä ripulia, aloita loperamidi-lääkitys heti oireiden ilmaannuttua. Loperamidin kauppanimiä ovat Imodium®, Imocur® tai Lopex®. Mikäli sinulle on määrätty kotona otettava tablettihoitoinen syöpälääkehoito, tauota se. Ota yhteyttä hoitavaan yksikköön viimeistään seuraavana arkipäivänä jatko-ohjeita varten.

### Loperamidi-lääkitys tulee ottaa seuraavasti:

* Ota kaksi kapselia, eli kerta-annoksena 4 mg, heti ripulin alettua.
* Ellei ripuli ole lakannut 2–3 tunnin kuluessa lääkkeen otosta, ota yksi kapseli jokaisen ripuliulosteen jälkeen, mutta   
  korkeintaan kahdeksan kapselia vuorokaudessa.

Huolehdi riittävästä nesteen nauttimisesta elimistön kuivumisen ehkäisemiseksi. Sopivia juomia ovat esimerkiksi tee, mehu, kivennäisvesi, lihaliemi ja mustikkakeitto. Ripulia vähentäviä ruokia ovat esimerkiksi korput, näkkileipä, kaurapuuro, banaani, riisi ja vähärasvainen liha.

Tarvittaessa voit käyttää apteekista ilman reseptiä saatavaa veteen sekoitettavaa ripulijuomaa kuten Osmosal® tai Floridral®-jauhetta korjaamaan ja estämään elimistön veden ja suolojen menetystä pakkauksen ohjeen mukaan. Ripulin aikana kannattaa syödä pieniä määriä kerrallaan, mutta usein. Kokonaan syömistä ei saa lopettaa. Juominen on hyvä ajoittaa ruokailukertojen väliin.

Jos oireet ovat voimakkaat, tai ne eivät lopu kahden vuorokauden sisällä Loperamidi-lääkityksen käytön aloittamisesta, ota yhteys oman alueen päivystykseen.